Aarhus: Trains stifter og ejer Chris Anker-Petersen havde et ønske om at bringe rocken tilbage til Aarhus, da han i foråret 1998 åbnede spillestedet Train i Aarhus.

Johnny Winther, Henry Rollins, Patti Smith, Iggy Pop, King Diamond, John Cale. Rækken af navne, der har stået på scenen på Train er lang. Så der er ingen tvivl - missionen lykkedes.

Train har siden åbningen hentet masser af både store og nye, upcoming bands til Danmarks næststørste by. Musikere som måske ellers aldrig havde sat deres ben i Aarhus, har optrådt på byens spillested ved havnen.

Chris Anker-Petersen døde imidlertid i foråret 2015. Hans arvinger ønsker ikke længere at fortsætte ejerskabet af Train, men har ønsket at bidrage til at sikre faderens og Trains vision og position for århusiansk og dansk musikliv og dets publikum. Ikke ved et salg, men via en overdragelse af Train til TRAIN-Fonden, som fundament for spillestedets fortsatte virke - og afsæt for stedets fremtidige udvikling, styrkelse og drift, meddeler Train-Fonden i en pressemeddelelse.